Una bella canzone

Una bella canzone!… Ite dulzura
su cantare, su narrer una pena
cund’una armoniosa cantilena
sezidu solu solu ind’un’altura.

Cando a sas bortas benit sa tristura
a m’affligher, mi nd’esso a sa serena
punta de cuddu monte. Cun sulena
boghe mi canto… Riet sa natura

Tottu in giru e deo intono a tie
canzone bella. E tue passas gai
de badde in badde amabile e sonora

Che bogh’e càmpana. Dulze su merie
mi narat: «Non disperes mai mai!
Ca torrat cras lughente s’aurora»